ai4bharat/Pralekha huggingface dataset:
பொருளாதார விவகாரங்களுக்கான மத்திய அமைச்சரவைக் குழு
குடும்ப நலம் மற்றும் இதர சுகாதார இணைப்புகளுக்கான திட்டத்தை 2017-18 முதல் 2019-20 வரை தொடர அமைச்சரவை ஒப்புதல்
பிரதமர் திரு. நரேந்திர மோடி தலைமையில் நேற்று நடைபெற்ற பொருளாதார விவகாரங்களுக்கான அமைச்சரவை கூட்டத்தில் குடும்ப நலம் மற்றும் இதர சுகாதார இணைப்புகளுக்கான ஐந்து திட்டங்களை ஒரே தொகுப்பின் கீழ் 2017-18 முதல் 2019-20 வரையிலான 14-வது நிதிக்குழு காலத்திலும் தொடர ஒப்புதல் வழங்கப்பட்டது.
செலவினம்
14-வது நிதிக் குழு திட்ட காலமான 2017-18 முதல் 2019-20 வரை இந்த ஒருங்கிணைக்கப்பட்ட திட்டத்திற்கு ரூ.2381.84 கோடி வரை செலவிடப்படும். மத்திய பட்ஜெட் ஆதரவுடன் மத்திய அரசின் 100 சதவீத நிதியுதவியோடு இந்த திட்டம் செயல்படுத்தப்படும்.
தேசிய சுகாதார கொள்கை  2017 வகுத்துள்ள குறிக்கோள்கள் மற்றும் லட்சியங்களையும், நிலைத்த வளர்ச்சி இலக்கு என்ற சர்வதேச கட்டுப்பாட்டையும் எட்டுவதற்கு பட்டியலிடப்பட்டுள்ள 5 திட்டங்களும் மிகவும் முக்கியமானதாகும். நிலையான வளர்ச்சிக்கான லட்சியங்களை அடைவதற்கான சர்வதேச அர்ப்பணிப்புகளுக்கும் இது அவசியமானதாகும்.
100 சதவீத மத்திய அரசு நிதியுதவியுடன் கூடிய மத்திய தொகுப்பின் திட்டங்கள் வருமாறு:
- சுவஸ்தா நகரிக் திட்டம்: சுகாதார பிரச்சனைகள் தொடர்பான தகவல்களை பரப்பி மக்களிடையே வயது/பாலினம் மற்றும் இடம் குறித்த விழிப்புணர்வை உருவாக்குவது: ஆரோக்கியத்தில் கவனம் செலுத்தி சரியான வாழ்க்கை முறையை பின்பற்றிட ஊக்குவிப்பது: ஆரோக்கியத்துடன் கூடிய வாழ்க்கை முறையை ஊக்குவிப்பது மற்றும் குடிமக்களுக்களுக்கான உடல்நலத்தை மேம்படுத்துவது. இந்தத் திட்டத்துக்கு 3 ஆண்டுகளுக்கு ரூ.1030.15 கோடி மதிப்பிலான நிதி ஒதுக்கீடுக்கு ஒப்புதல் வழங்கப்பட்டுள்ளது.
- குடும்ப கட்டுப்பாடுக்கான சாதனங்கள் இலவசமாக விநியோகம்: குடும்ப கட்டுப்பாடுக்கான சாதனங்கள், மாத்திரைகள், பேறு கால சோதனை கருவிகள் இலவசமாக விநியோகம். மகப்பேறு மற்றும் குழந்தைகள் நலத்தை மேம்படுத்தி மக்கள் தொகையை கட்டுப்படுத்த மாநிலங்களுக்கு உதவுவது.
- எம்.ஐ.எஸ். திட்டம் தற்போது சுகாதார கணக்கெடுப்பு மற்றும் சுகாதார ஆராய்ச்சி திட்டமாக மாற்றம். மக்கள் தொகை சுகாதாரம், சத்துணவு, குறித்த தரவுகளைதேசிய குடும்ப சுகாதார கணக்கெடுப்பு வாயிலாக திரட்டுவது.
- குடும்ப கட்டுப்பாடு சாதனங்களை சமூக அளவில் சந்தைப்படுத்துதல். குடும்ப கட்டுப்பாடு சாதனங்களை கவர்ச்சியான பொட்டலங்களில் அடைத்து குறைந்த வருவாய் பிரிவினருக்கு மலிவு விலையில் விற்பது.
- மக்கள் தொகை ஆய்வு மையங்கள்  - மக்கள் தொகை ஆய்வு மையங்கள் குறித்த திட்டத்தை 3-வது தரப்பினரை கொண்டு மதிப்பீடு செய்யவும், குறிப்பாக தொடர்ந்து செயல்படுத்தக் கூடிய மையங்களை கண்டறிவதற்கான ஆய்வு தொடரும்.
நிலக்கரி அமைச்சகம்
11 நிலக்கரி சுரங்கங்களிலிருந்து நிலக்கரி விற்பனைக்காக 26 டெண்டர்கள் வந்துள்ளன
நிலக்கரி அமைச்சகம் நியமனம் செய்த அமைப்பு மூலம் நிலக்கரி விற்பனைக்கான நிலக்கரி சுரங்க ஏல அறிவிப்பு கடந்த ஆண்டு டிசம்பர் 16-ம் தேதி வெளியிடப்பட்டது. ஏலத்திற்கான தொழில்நுட்ப டெண்டர்களை தாக்கல் செய்ய கடைசி நாளான பிப்ரவரி 28-ம் தேதி வரை. ஆன்லைன் மற்றும் ஆஃப்லைன் மூலம் பெறப்பட்ட டெண்டர் ஆவனங்கள் இன்று காலை 10 மணியளவில், ஏலதாரர்கள் முன்னிலையில் திறக்கப்பட்டன.
11 நிலக்கரி சுரங்கங்களுக்காக மொத்தம் 26 டெண்டர்கள் பெறப்பட்டன. டெண்டர்களை திறக்கும் நடவடிக்கை வெளிப்படையாக நடைபெற்றது. நிலக்கரிக்கான டெண்டர் கோரிய நிறுவனங்களில் தமிழ்நாடு மின்வாரியத்திற்குச் சொந்தமான தமிழ்நாடு மின் உற்பத்தி மற்றும் பகிர்மானக் கழகமும் ஒன்றாகும்.
டெண்டர்கள் அனைத்தும் பன்நோக்கு தொழில்நுட்ப மதிப்பீட்டுக் குழுவால் மதிப்பிடப்பட்டு, தொழில்நுட்ப ரீதியில் தகுதியுள்ள டெண்டர்தாரர்கள் தேர்வு செய்யப்படுவார்கள். வரும் 24-ம் தேதி எம்.எஸ்.டி.சி வலைதளத்தில் மின்னனு ஏலம் நடைபெறும்.
மேலும் விவரங்களுக்கு: https://pib.gov.in/PressReleasePage.aspx?PRID=1802330
குறு சிறு மற்றும் நடுத்தர தொழில் துறை அமைச்சகம்
ஆயுஷ் துறைக்கு அபரிமிதமான வாய்ப்புகள் உள்ளன; இந்தியா பொருளாதார ரீதியில் வல்லமை பெறுவதில் ஆயுஷ் துறைமுக்கிய பங்காற்ற முடியும் என்று திரு நிதின் கட்கரி தகவல்
ஆயுஷ் சிகிச்சை முறைகளுக்கு இந்தியாவில் மிகப் பெரிய வாய்ப்புகள் உள்ளன என்றும், இந்தியாவை பொருளாதார வல்லமை மிக்க நாடாக மாற்றுவதில் அதற்கு முக்கிய பங்கு இருக்கும் என்றும் மத்திய சாலைப் போக்குவரத்து மற்றும் நெடுஞ்சாலைகள், குறு, சிறு, நடுத்தரத் தொழில்கள் துறை அமைச்சர் திரு. நிதின் கட்கரி தெரிவித்துள்ளார். மாற்று மருத்துவம் என்ற வகையில் ஆயுஷ் சிகிச்சை முறைகள் இந்தியாவில் பல நூற்றாண்டுகளாகப் பிரபலமாக இருந்து வருகின்றன என்று அவர் குறிப்பிட்டார். அதிக அளவில் ஆராய்ச்சி மற்றும் புதுமை சிந்தனை முயற்சிகள் மேற்கொள்வதன் மூலம், ஆயுஷ் துறையின் வளர்ச்சியை அதிகரிக்க முடியும் என்றார் அவர். ஆயுஷ் அமைச்சகம் மற்றும் குறு, சிறு, நடுத்தரத் தொழில்கள் அமைச்சகம் ஆகியவை இணைந்து ஏற்பாடு செய்திருந்த ஆயுஷ் தொழில்முனைவோர் மேம்பாட்டு நிகழ்ச்சியில் அமைச்சர் திரு கட்கரி கலந்து கொண்டு பேசினார். குறு, சிறு, நடுத்தரத் தொழில்கள் துறை அமைச்சகத்தின் பல்வேறு திட்டங்களின் கீழ் ஆயுஷ் துறையின் வளர்ச்சியை ஊக்குவிப்பது தொடர்பாக இந்த நிகழ்ச்சிக்கு ஏற்பாடு செய்யப்பட்டிருந்தது. ஆயுர்வேதா, ஹோமியோபதி, யோகா, சித்தா ஆகியவற்றை பெரிய அளவில் பரவச் செய்ய வேண்டும் என்று அவர் வலியுறுத்தினார்.
மற்ற நாடுகளில் இவற்றுக்கான தேவை அதிகரித்துள்ளதால், தொழில்முனைவோர் இந்த வாய்ப்பைப் பயன்படுத்திக் கொண்டு தங்களுடைய சிகிச்சை மையங்களை அங்கு திறக்கலாம், ஏற்றுமதியை ஊக்குவிக்கலாம் என்று அமைச்சர் தெரிவித்தார்.
உலக அளவில் ஆயுர்வேதா சிகிச்சைக்கும், யோகா பயிற்சிக்கும் நல்ல வரவேற்பு உள்ளது, அது அதிகரித்துக் கொண்டே இருக்கிறது என்று அமைச்சர் தெரிவித்தார். நிபுணர்களின் கீழ் நிறைய பேர் பயிற்சி பெறுவதன் மூலம் இந்தத் தேவையைப் பூர்த்தி செய்யலாம் என்றார் அவர்.
ஆயுஷ் துறையை பலப்படுத்தும் வகையிலான ஒரு பயிற்சித் திட்டத்தைத் தொடங்க வேண்டிய தேவை உள்ளது என்று அமைச்சர் கூறினார். அதை தொழில்முனைவு நிலைக்கு மாற்றி, வேலைவாய்ப்பை உருவாக்குவது இந்தியப் பொருளாதார வளர்ச்சிக்கு உதவும் என்று அவர் கூறினார். ஆயுர்வேதா சிகிச்சைக்குத் தேவையான பொருள்கள் வனப் பகுதிகள், கிராமப் பகுதிகள், மலைவாழ் மக்கள் வாழும் பகுதிகளில் கிடைப்பதால், முன்னேற்றத்துக்கு பட்டியலிடப்பட்டுள்ள மாவட்டங்களில் இவற்றுக்கான பதப்படுத்தல் பிரிவுகளை அமைத்து, வேலைவாய்ப்புகளைப் பெருக்கி, சுய வேலை வாய்ப்புகளையும் தொழில் வளர்ச்சியையும் பெருக்க வாய்ப்பு உள்ளதாக அவர் தெரிவித்தார்.
ஆயுஷ் துறையில் ஏற்பட்டுள்ள சவால்களை முறியடிப்பதற்கான செயல் திட்டத்தை உருவாக்கும் நோக்கில் இன்றைய நிகழ்ச்சிக்கு ஏற்பாடு செய்யப்பட்டிருந்தது. சமூக ஊடகத் தளங்களில் இந்த நிகழ்ச்சி நேரடி ஒளிபரப்பாக நடைபெற்றதால், ஆயுஷ் அடிப்படையிலான சுமார் ஆயிரம் குறு, சிறு, நடுத்தரத் தொழில்கள் துறை நிறுவனங்கள் ஆன்லைன், சமூக ஊடகத் தொடர்புகள் மூலம் இதில் பங்கேற்றன.
ஆயுஷ் துறையின் வளர்ச்சிக்காக இந்த இரு அமைச்சகங்களும் இணைந்து ஒரு செயல் திட்டத்தை உருவாக்கியுள்ளன. அதன்படி சில தினங்களுக்கு முன்பு இரு அமைச்சகங்களுக்கு இடையில் ஒரு புரிந்துணர்வு ஒப்பந்தம் கையெழுத்தாகியுள்ளது.
(Visitor Counter : 189
பிரதமர் அலுவலகம்
பிம்ஸ்டெக் நாடுகளின் தேசிய பாதுகாப்பு தலைவர்கள் பிரதமருடன் சந்திப்பு
பிம்ஸ்டெக் எனப்படும் பல்துறை தொழில்நுட்ப மற்றும் பொருளாதார ஒத்துழைப்புக்கான வங்காள விரிகுடா முயற்சி இயக்கத்தை  சேர்ந்த உறுப்பினர் நாடுகளின் தேசியப் பாதுகாப்பு தலைவர்கள் பிரதமர் திரு. நரேந்திர மோடியை இன்று சந்தித்து பேசினர்.
பிம்ஸ்டெக் தேசிய பாதுகாப்பு தலைவர்கள், பிம்ஸ்டெக் குறித்து பிரதமருக்கு இருக்கும் தொலை நோக்கு பார்வையை வெகுவாக பாராட்டினர். தேசிய பாதுகாப்பு தலைவர்களின் சந்திப்பு கூட்டத்தை முதல் முதலாக பிம்ஸ்டெக்கின் உறுப்பினர் நாடான இந்தியாவில் ஏற்பாடு செய்ததற்காக பிரதமருக்கு நன்றி தெரிவித்தனர்.
இந்த சந்திப்பு கூட்டத்தில் தேசிய பாதுகாப்பு தலைவர்கள் தங்களின் ஆய்வுகள் குறித்து பிரதமருக்கு எடுத்துரைத்தனர். பயங்கரவாதம்; தீவிரவாதம் மற்றும் அடிப்படைவாதம்; போதைப் பொருட்கள் ஆயுதங்கள் மற்றும் ஆள் கடத்தல்; இயற்கை பேரழிவுகள் போன்ற அனைவருக்கும் பொதுவான அச்சுறுத்தல்களை எதிர்கொள்ள அனைவரும் ஒன்று இணைந்து பணிபுரிய வேண்டும் என்று பிம்ஸ்டெக் உறுப்பினர் நாடுகளுக்கு பிரதமர் வேண்டுகோள் விடுத்தார்.
மேலும், கடல் சார் துறை மற்றும் இணைய பாதுகாப்பு போன்ற மரபு சார அச்சுறுத்தல்களை எதிர்கொள்ளவும் அனைத்து பிம்ஸ்டெக் உறுப்பினர் நாடுகளும் ஒன்று இணைந்து பணிபுரிய வேண்டும் என்று பிரதமர் கேட்டுக்கொண்டார்.
தகவல் மற்றும் ஒலிபரப்பு அமைச்சகம்
கொவிட் தடுப்பூசி, தற்சார்பு இந்தியா: விழிப்புணர்வு பிரச்சார ஊர்தி மும்பையில் தொடக்கம்
கொவிட்-19 தடுப்பூசி, தற்சார்பு இந்தியா குறித்த விழிப்புணர்வை ஏற்படுத்தும் பல்லூடகக் கண்காட்சி ஊர்தியை மகாராஷ்டிராவின் முதன்மை சுகாதாரச் செயலாளர் டாக்டர் பிரதீப் குமார் வியாஸ் மும்பையில் உள்ள திரைப்படப் பிரிவு வளாகத்தில் இன்று கொடியசைத்துத் துவக்கி வைத்தார். திரைப்படப் பிரிவின் தலைமை இயக்குநர் திருமிகு ஸ்மிதா வத்ஸ் ஷர்மா, உலக சுகாதார அமைப்பின் கண்காணிப்பு மருத்துவ அதிகாரி டாக்டர் விவேக் ஆர் பர்தேசி ஆகியோரும் இந்த நிகழ்ச்சியில் கலந்து கொண்டனர்.
மும்பையில் மூன்று வழித்தடங்களில் இந்த வாகனம் பயணம் செய்யும். இந்தப் பிரச்சாரத்தின் போது சிறப்பாக வடிவமைக்கப்பட்ட 16 வாகனங்கள், மகாராஷ்டிராவின் 36 மாவட்டங்களில் பயணம் மேற்கொண்டு மக்களிடையே விழிப்புணர்வை ஏற்படுத்தும். எல்இடி திரைகளில் காட்சி தகவல்கள் ஒளிபரப்பப்படுவதுடன், கியூஆர் கோட் வாயிலாக இந்த வாகனங்கள் செல்லும் வழிகளையும் ஜிபிஎஸ் மூலம் நேரடியாகத் தெரிந்து கொள்ளலாம்.
மத்திய தகவல் ஒலிபரப்பு அமைச்சகத்தின் புனே மண்டல மக்கள் தொடர்பு அலுவலகம், உலக சுகாதார அமைப்பு, யூனிசெஃப், மகாராஷ்டிராவின் சுகாதாரத் துறை ஆகியவை இணைந்து இந்த பிரச்சாரத்திற்கு ஏற்பாடு செய்துள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1698401
நீர்வளத் துறை அமைச்சகம்
ஐதராபாதின் நல்லகண்ட்லாவில் மத்திய நீர்வள ஆணையத்திற்கு சொந்தமான நிலத்தை, சாலை விரிவாக்கப் பணிகளுக்காக தெலங்கானா மாநில அரசு கையகப்படுத்த மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஐதராபாதில் மத்திய நீர்வள ஆணையத்திற்கு சொந்தமான நிலத்தின் கிழக்குப் பகுதியில் உள்ள சுற்றுச்சுவர்  உள்ளிட்ட பத்து ஏக்கர் நிலத்தில், 372 சதுர அடி நிலத்தை, ஆரச்சாலை எண்.30 மேம்பாட்டுப் பணிகளுக்காக தெலங்கானா அரசு கட்டணம் ஏதுமின்றி கையகப்படுத்திக் கொள்ள அனுமதி அளிக்கப்பட்டது.
அந்த இடத்தில் அமைக்கப்பட உள்ள மத்திய நீர்வள ஆணையத்தின் உயர் சிறப்பு மையத்திற்கு, விரிவுப்படுத்தப்பட்ட சாலை மிகவும் பயனுள்ளதாக அமையும்.
----
(Visitor Counter : 118
ஜல்சக்தி அமைச்சகம்
மத்திய ஜல்சக்தி துறை அமைச்சர் கஜேந்திர சிங் ஷெகாவத் பேரிடர் மேலாண்மை திட்ட கையேட்டை வெளியிட்டார்
தில்லியில் உள்ள விஞ்ஞான் பவனில் இன்று நிறைவடைந்த ரூரல் வாஷ் பார்ட்னர்ஸ் அமைப்பின் இரண்டு நாள் தேசிய மாநாட்டில் பேரிடர் மேலாண்மை திட்டத்திற்கான கையேட்டை மத்திய ஜல் சக்தி அமைச்சர் திரு கஜேந்திர சிங் ஷெகாவத் வெளியிட்டார். தேசிய,மாநில, மாவட்ட மற்றும் கிராம மட்டத்தில் பங்குதாரர்களை உள்ளடக்கிய பாதுகாப்பு, தடையற்ற விநியோகம் மற்றும் குடிநீர், சுகாதாரம், சொத்துக்கள் மற்றும் சேவைகளின் பாதுகாப்பு, தடையற்ற விநியோகம் மற்றும் குறைந்தபட்ச இழப்பை உறுதி செய்வதற்காக குடிநீர் மற்றும் சுகாதாரத் துறையால் இந்த கையேடு உருவாக்கப்பட்டுள்ளது. ஜல் ஜீவன் மிஷன்  மற்றும் ஸ்வச் பாரத் மிஷன்-கிராமீன்  ஆகிய துறையால் செயல்படுத்தப்படும் வாஷ் குறித்த இரண்டு முக்கிய திட்டங்களை இது உள்ளடக்கியுள்ளது.
தேசிய பேரிடர் மேலாண்மை ஆணையம்  வழங்கிய ஆலோசனையின் அடிப்படையில் பேரிடர் திட்டம் உருவாக்கப்படுகிறது, இது பேரிடர் மேலாண்மை சட்டம், 2005 இன் பிரிவு 37 இன் கீழ், ஒவ்வொரு அமைச்சகமும் / துறையும் எதிர்காலத்தில் எழும் எந்தவொரு அவசரநிலையையும் எதிர்கொள்ளவும் தயாராகவும் அதன் சொந்த பேரழிவு திட்டத்தை உருவாக்க விரும்புகிறது. இத்திட்டத்தின் நோக்கம், ஒப்புக்கொள்ளப்பட்ட தரநிலைகளின்படி பேரழிவுகளுக்கு உடனடி வாஷ் பதிலை உறுதி செய்வதாகும்; பேரழிவு பாதிப்பைக் குறைக்க WASH மீள்திறனை மேம்படுத்துதல்; விரும்பிய இலக்குகளை அடைய வலுவான சூழல், நிதி மற்றும் ஒருங்கிணைப்பு பொறிமுறையை நிறுவுதல்; மற்றும் பேரழிவு தயார்நிலை, எதிர்வினை, மீட்பு, புனரமைப்பு மற்றும் தணிப்பு ஆகியவற்றை பூர்த்தி செய்யும் ஒரு திட்டத்தை உருவாக்குதல்.
பேரழிவு மீட்பு பிரச்சினைக்கு அதிக முன்னுரிமை அளித்து, கையேடு சமூக தயார்நிலை, தொழில்நுட்ப பயன்பாடு மற்றும் சர்வதேச ஒத்துழைப்பு ஆகியவற்றை நிவர்த்தி செய்யும் ஒரு முழுமையான அணுகுமுறையை வழங்குகிறது. இந்த ஆவணம் திட்டமிடலின் நான்கு நிலைகளில் கவனம் செலுத்துகிறது - தயார்நிலை, பதில், மீட்பு மற்றும் புனரமைப்பு மற்றும் தணிப்பு தவிர, இடர் குறைப்புக்கான 10 அம்ச நிகழ்ச்சி நிரலின்படி பிரச்சினைகளை நிவர்த்தி செய்கிறது. பேரழிவு ஏற்பட்டால், மூன்று வகையான மதிப்பீடுகள் நடத்தப்பட வேண்டும்.
1. பேரழிவுக்கு முன்:மிகவும் தேவையான ஆயத்த நடவடிக்கைகளை வழிநடத்த ஒரு ஆபத்து-பாதிப்பு-திறன் வரைபடம்,
2. எதிர்வினையின் போது:ஒரு விரைவான தேவைகள் மதிப்பீடு  ஒரு நாளில் முடிக்கப்படலாம் மற்றும் பாதிக்கப்பட்ட மக்களின் உடனடி தேவைகளை சுட்டிக்காட்டலாம்,
3. மீட்பு மற்றும் புனரமைப்பின் போது:சமூகத்தின் நீண்டகால தேவைகளை எடுத்துக்காட்டும் மற்றும் சேதமடைந்த உள்கட்டமைப்பை "சிறப்பாக மீட்டெடுக்க" நிர்வாகத்திற்கு உதவும் ஒரு விரிவான பேரழிவுக்குப் பிந்தைய தேவைகள் மதிப்பீடு  மற்றும் எதிர்கால பேரழிவுகளுக்கு எதிராக தணிக்க சேவை வழங்கல் வழிமுறைகளை புதுப்பிக்க உதவுகிறது.
பேரிடர் அபாயக் குறைப்பு, பேரிடர் முன்னேற்பாடுகள் மற்றும் பேரிடர் மீட்புக்கான உடனடி மற்றும் திறமையான முயற்சிகளை மேற்கொள்வதற்கு மாநிலங்கள் மற்றும் மாவட்டங்களுக்கு இந்த கையேடு தெளிவான வழிகாட்டுதலை வழங்கும் என்று உத்தேசிக்கப்பட்டுள்ளது.
பிரதமர் அலுவலகம்
பாலைவனமாதல், நில சீரழிவு மற்றும் வறட்சி குறித்த ஐ.நா உயர்மட்ட கூட்டத்தில் பிரதமரின் சிறப்புரை
மேன்மைமிகு பொது சபை தலைவர் அவர்களே,
மேன்மைமிகு தாய்மார்களே, பெரியோர்களே,
வணக்கம்.
இந்த உயர்மட்ட கூட்டத்தை ஏற்பாடு செய்ததற்காக பொது சபை தலைவருக்கு நான் நன்றி தெரிவிக்கிறேன்.
அனைத்து உயிர்கள் மற்றும் வாழ்வாதாரங்களுக்கு ஆதரவளிப்பதற்கான முக்கிய அடிப்படை கட்டமைப்பாக நிலம் விளங்குகிறது. சோகம் என்னவென்றால், இன்றைக்கு உலகின் மூன்றில் இரண்டு பங்கை நில சீர்கேடு பாதிக்கிறது. இதை நாம் தடுக்காமல் விட்டோமானால், நமது சமுதாயங்கள், பொருளாதாரங்கள், உணவு பாதுகாப்பு, சுகாதாரம், பாதுகாப்பு மற்றும் வாழ்க்கை தரத்தின் அடிப்படைகளையே இது தகர்த்து விடும். எனவே, நிலம் மற்றும் அதன் வளங்கள் மீது கொடுக்கப்படும் அதிகப்படியான அழுத்தத்தை நாம் குறைக்க வேண்டும். அதிகளவிலான பணிகள் நம்முன் உள்ளன. ஆனால் நம்மால் அவற்றை செய்ய முடியும். நாம் இணைந்து அதை செய்ய முடியும்.
தலைவர் அவர்களே,
நிலத்திற்கு இந்தியாவில் எப்போதும் முக்கியத்துவம் அளிக்கப்படுகிறது. புனித பூமியை எங்கள் அன்னையாக நாங்கள் கருதுகிறோம். நில சீர்கேடு குறித்த விஷயங்களை சர்வதேச அமைப்புகளில் இந்தியா முன் நின்று பேசி வருகிறது. நிலத்தின் மீது சிறப்பான அணுகல் மற்றும் தலைமையை வலியுறுத்திய தில்லி பிரகடனம்-2019, பாலின முக்கியத்துவத்துடன் கூடிய மாற்றத்தை உண்டாக்கக்கூடிய திட்டங்களின் முக்கியத்துவத்தை எடுத்துரைத்தது. சுமார் 3 மில்லியன் ஹெக்டேர்கள் பரப்பிலான காடு கடந்த 10 வருடங்களில் இந்தியாவில் வளர்த்தெடுக்கப்பட்டுள்ளது. இதன் மூலம் நாட்டின் பரப்பளவில் நான்கில் ஒரு பகுதியாக ஒட்டுமொத்த காடுகளின் அளவு அதிகரித்துள்ளது.
நில சீரழிவை தடுப்பதற்கான தேசிய உறுதியை எட்டும் வகையில் நாங்கள் பயணித்து கொண்டிருக்கிறோம். 2030-க்குள் 26 மில்லியன் ஹெக்டேர் சீரழிந்த நிலத்தை சீரமைக்கவும் நாங்கள் பணியாற்றி வருகிறோம். 2.5 முதல் 3 பில்லியன் டன் கரியமில வாயுவுக்கு சமமான கூடுதல் கரிம மடுவை உருவாக்குவதற்கான இந்தியாவின் உறுதியை எட்ட இது உதவும்.
நிலத்தை சீரமைப்பதன் மூலம் நல்ல மண் ஆரோக்கியம், கூடுதல் நில உற்பத்தித் திறன், உணவு பாதுகாப்பு மற்றும் மேம்படுத்தப்பட்ட வாழ்வாதாரம் ஆகியவற்றின் சுழற்சியை தொடங்க முடியும். புதுமையான அணுகுமுறைகளை இந்தியாவின் பல்வேறு பகுதிகளில் நாங்கள் புகுத்தி வருகிறோம். உதாரணமாக, அதிகளவிலான நில சீரழிவு மூலம் பாதிக்கப்பட்டுள்ள குஜராத்தின் கட்ச் பிராந்தியத்தில் உள்ள ரண்ணில் இருக்கும் பன்னி பகுதியில் குறைந்தளவு மழையே பெய்கிறது. புல்வெளி பகுதிகளை உருவாக்குவதன் மூலம் அங்கு நில சீரமைப்பு செய்யப்படுகிறது. நில சீரழிவை தடுக்க இது உதவுகிறது. கால்நடை வளர்ப்பை இது ஊக்குவிப்பதால், ஊரக நடவடிக்கைகள் மற்றும் வாழ்வாதாரத்திற்கும் இது ஆதரவளிக்கிறது. இதே உணர்வோடு நில சீரமைப்பிற்கான செயல்மிகு யுக்திகளை நாம் வகுத்து உள்நாட்டு தொழில்நுட்பங்களை ஊக்குவிக்க வேண்டும்.
தலைவர் அவர்களே,
வளர்ந்து வரும் உலகத்திற்கு பெரிய சவாலை நில சீரழிவு விடுக்கிறது. தெற்கு-தெற்கு ஒத்துழைப்பு உணர்வோடு, நில சீரமைப்பு யுக்திகளில் சக வளர்ந்து வரும் நாடுகளுக்கு இந்தியா உதவுகிறது. நில சீரழிவு சிக்கல்களை அறிவியல் முறையில் அணுகுவதை ஊக்குவிக்கும் வகையில் ஒரு திறன்மிகு மையம் இந்தியாவில் நிறுவப்பட்டு வருகிறது.
தலைவர் அவர்களே,
மனித செயல்பாட்டால் நிலத்திற்கு ஏற்பட்டுள்ள பாதிப்பை சரி செய்வது மனிதகுலத்தின் ஒட்டுமொத்த கடமையாகும். நமது வருங்கால சந்ததியினருக்கு ஆரோக்கியம் மிக்க பூமியை விட்டு செல்வது நமது புனித கடமையாகும். இந்த உயர்மட்ட கூட்டத்தின் சிறப்புமிக்க செயல்பாடுகளுக்கு எனது மனமாரந்த வாழ்த்துகள்.
அனைவருக்கும் நன்றி,
அனைவருக்கும் மிக்க நன்றி.
சுகாதாரம் மற்றும் குடும்ப நலத்துறை அமைச்சகம்
காசநோயை ஒழிப்பதில் இந்தியாவின் முயற்சிகள் குறித்து எம்.பி.க்களுக்கு உணர்த்தும் நிகழ்ச்சி: குடியரசு துணைத் தலைவர், மக்களவை சபாநாயகர் தலைமை தாங்கினர்
காசநோயை ஒழிப்பதில் இந்தியா மேற்கொண்ட முயற்சிகளை எம்.பி.க்களுக்கு உணர்த்துவதற்கான நிகழ்ச்சிக்கு குடியரசு துணைத் தலைவர் திரு.எம்.வெங்கையா நாயுடு, மக்களவை சபாநாயகர் திரு ஓம் பிர்லா ஆகியோர் இன்று தலைமை தாங்கினர்.
இந்நிகழ்ச்சியில், நாட்டில் காசநோய் நிலவரம் குறித்து மத்திய சுகாதாரம் மற்றும் குடும்பநலத்துறை அமைச்சர் திரு மன்சுக் மாண்டவியா, இத்துறை இணையமைச்சர் டாக்டர் பாரதி பிரவீன் பவார் ஆகியோர் எடுத்துரைத்தனர். பிரதமர் திரு நரேந்திர மோடி கடந்த 2018ம் ஆண்டில் கூறியபடி, 2025ம் ஆண்டுக்குள் காசநோயை விரைவில் ஒழிப்பதன் அவசியத்தையும் அவர்கள் விளக்கினர்.
இந்நிகழ்ச்சியில் பங்கேற்ற எம்.பி.க்களுக்கு நன்றி தெரிவித்து குடியரசு துணைத் தலைவர் திரு எம்.வெங்கையா நாயுடு கூறுகையில், ‘‘மத்திய, மாநில, மாவட்ட மற்றும் உள்ளாட்சி அளவில் ஒருங்கிணைந்து செயல்படுவது, இதை மக்கள் இயக்கமாக மாற்ற உதவும் மற்றும் 2025ம் ஆண்டுக்குள் காசநோயை ஒழிக்கும் நமது முயற்சிகளை விரைவுபடுத்தும்’’ என்றார். சுதந்திரம் அடைந்ததில் இருந்து காச நோய் ஒழிப்பில் நல்ல முன்னேற்றம் ஏற்பட்டுள்ளது என்றும், காசநோய் பரிசோதனை மற்றும் சிகிச்சை மூலம் கடந்த 2000ம் ஆண்டிலிருந்து 63 மில்லியன் பேர் காப்பாற்றப்பட்டுள்ளனர் என்றும் அவர் கூறினார். அரசு திட்டங்களை செயல்படுத்தி, காசநோயை ஒழிக்க, எம்.பி.க்கள் தங்கள் தொகுதிகளில் முறையாக திட்டமிட்டு இலக்கு நிர்ணயிக்க வேண்டும் என அவர் வலியுறுத்தினார். காசநோய் இல்லாத இந்தியாவை உருவாக்க, எம்.பி.க்கள் உறுதிமொழி எடுத்தனர்.
காசநோய்க்கு எதிராக கூட்டு நடவடிக்கைக்கு அழைப்பு விடுத்த மக்களவை சபாநாயகர் திரு ஓம் பிர்லா, இத்தகவலை நாடு முழுவதும் பரப்புவதில் எம்.பி.க்கள் முக்கிய பங்காற்ற வேண்டும் என வலியுறுத்தினார். தங்கள் தொகுதியில் காசநோயாளிகள் அடையாளம் காணப்பட்டு, கண்காணிக்கப்படுகிறார்களா என்பதை உறுதி செய்வது எம்.பி.க்களின் பொறுப்பு என அவர் கூறினார்.
மத்திய அமைச்சர் திரு மன்சுக் மாண்டவியா பேசுகையில், ‘‘நாட்டில் விரிவான சுகாதாரத்தை ஏற்படுத்தி அதை நாட்டின் வளர்ச்சியுடன் தொடர்பு படுத்தும் சிந்தனையை உருவாக்குவதில் பிரதமர் திரு நரேந்திரமோடி முக்கிய பங்காற்றினார்’’ என்றார். ஊட்டச்சத்து குறைபாட்டை போக்கும் திட்டம், மத்திய அரசின் தூய்மை இந்தியா திட்டம் போன்றவை இந்திய மக்களின் வாழ்க்கை தரத்தை மேம்படுத்தியதாக அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1744066
இளைஞர் நலன் மற்றும் விளையாட்டு அமைச்சகம்
தில்லியிலுள்ள தேசிய போர் நினைவுச் சின்னத்தில் கல்வான் பல்லத்தாக்கு வீரர்களுக்கு அஞ்சலி செலுத்திய பாரா-பேட்மிண்டன் வீரர் மானசி ஜோஷி, “நாட்டிற்காக நான் ஒவ்வொரு முறை விளையாடும்போதும் இந்திய ராணுவப் படைகளின் தியாகத்தை நினைவு கூர்வேன்” என்று தெரிவித்துள்ளார்
இந்தியாவின் முன்னனி மாற்றுத்திறனாளி பேட்மிண்டன் வீராங்கனையும், 2019 உலக பாரா-பேட்மிண்டன் சாம்பியனுமான மானசி ஜோசி, அண்மையில் தில்லி சென்றிருந்தபோது அங்குள்ள தேசிய போர் நினைவு சின்னத்திற்குச் சென்றார். BWF பாரா-பேட்மிண்டன் தரவரிசைப் பட்டியலில் அண்மையில், மகளிர் ஒற்றையர் SL3 பிரிவில் உலகின் முதல்நிலை வீராங்கனை தகுதியைப் பெற்ற மானசி, 2019-ல் தேசிய போர் நினைவுச் சின்னம் திறக்கப்பட்டதிலிருந்தே அங்கு சென்று நாட்டின் தியாகிகளுக்கு அஞ்சலி செலுத்த விரும்பி வந்தார்.
“2019-லிருந்தே தேசிய நினைவிடத்திற்கு சென்று, நாட்டை பாதுகாக்கும் பணியில் தங்களது இன்னுயிரை ஈந்தவர்களுக்கு எனது மரியாதையை செலுத்த விரும்பினேன். தற்போது கடைசியாக எனக்கு அந்த வாய்ப்பு கிடைத்தது, இதனை எனக்கு கிடைத்த உண்மையான கௌரவமாக கருதுகிறேன்” என்று மானசி தெரிவித்துள்ளார்.
“நான் குழந்தையாக இருந்த காலத்திலிருந்தே போர்கள் பற்றி அறிந்து கொள்ள விரும்பி, நிறைய தகவல்களை அறிந்துள்ளேன். எனது குழந்தை பருவத்திலேயே இது பற்றிய தகவல்களை அறிந்ததால், நமது பாதுகாப்பு படைகளை பற்றி அதிக புரிதல் ஏற்பட்டிருப்பதுடன் மிகுந்த மரியாதையும் வைத்துள்ளேன். எனவே, இது மிகுந்த தாமதமல்ல” என்றும் அவர் கூறியுள்ளார்.
“நாம் ஒவ்வொரு முறை வெளிநாட்டிற்கு செல்லும்போதும் மூவர்ணக் கொடியை ஏந்திச் செல்கிறோம், எனினும் நாம் யாரும் அதனை செய்ததில்லை . அடுத்த முறை நான் நாட்டின் சார்பில் பங்கேற்கும் போட்டியின்போது இந்த வீரர்கள் அனைவரின் தியாகத்தையும் மனதிற்கொள்வதுடன், எப்போதும் இதனை நினைவு கூர்வேன்” என்றும் அவர் தெரிவித்துள்ளார்
மேலும் விவரங்களுக்கு: https://pib.gov.in/PressReleasePage.aspx?PRID=1808741
சிறப்பு சேவைகள் மற்றும் கட்டுரைகள்
2019-20 ஆம் ஆண்டுக்கான தமிழக அரசின் வரவு-செலவு, நிதி ஒதுக்கீடு தொடர்பான கணக்குகள்
2019-20- ஆம் ஆண்டுக்கான தமிழக அரசின் வரவு-செலவு தொடர்பான நிதிக் கணக்குகள் குறித்த அறிக்கையை இந்திய தலைமை கணக்காளர் மற்றும் தணிக்கையாளர் அலுவலகம் தயாரித்துள்ளது. இத்துடன், தமிழக சட்டப் பேரவையில் நிறைவேற்றப்பட்ட நிதி ஒதுக்கீடு தொடர்பான  கணக்குகளையும் இந்த அலுவலகம் அறிக்கையாகத் தொகுத்துள்ளது.
இந்திய தலைமை கணக்காளர் மற்றும் தணிக்கையாளரால் முறையாக கையெழுத்திடப்பட்ட இந்த இரண்டு அறிக்கைகளும் சட்டப் பேரவையில் சமர்ப்பிப்பதற்காக 09.09.2021 அன்று அனுப்பப்பட்டது.
புவி அறிவியல் அமைச்சகம்
அக்டோபர்-டிசம்பர் புயல் காலத்தை சந்திக்க தயார் நிலை: இந்திய வானிலை மையம் தகவல்
புயல் பாதிப்புகளை குறைக்கும் விதத்தில், சக்தி வாய்ந்த புயல் எச்சரிக்கை கருவியை விரைவில் செயல்படுத்தவுள்ளதாக இந்திய வானிலை மைய இயக்குனர் திரு. மிருத்யுன்ஜெய் மொகபத்ரா கூறியுள்ளார்.
உலக விண்வெளி வார கொண்டாட்டத்தை முன்னிட்டு, ‘புயல்களை துரத்துதல்’ என்ற தலைப்பில் கருத்தரங்கு நிகழ்ச்சி ஒன்றுக்கு இந்திய தொலை உணர்வு சங்கத்தின் தில்லி பிரிவு கடந்த 6ம் தேதி ஏற்பாடு செய்திருந்தது.
இதில் பேசிய டாக்டர் மொபத்ரா, உலகம் முழுவதும் புயல் பாதிப்புகள் அதிகரித்து வருவதாகவும், இந்தியாவில் புயல் பாதிப்புகளை குறைக்க ஆற்றல் மிக்க புயல் எச்சரிக்கை கருவி, விரைவில் செயல்படுத்தப்படவுள்ளதாகவும் தெரிவித்தார்.
இந்த புதிய புயல் எச்சரிக்கை கருவி, மாவட்ட வாரியாக துல்லியமான தகவல்களை தெரிவிக்கும் எனவும், இவைகள் பேரிடர் நிர்வாக அமைப்புகளுடன் பகிர்ந்து கொள்ளப்படும் எனவும் டாக்டர் மொகபத்ரா கூறினார்.
இந்த கூட்டத்துக்கு முன்பு, அக்டோபர்-டிசம்பர் புயல் காலத்தை எதிர்கொள்வது குறித்த ஆன்லைன் ஆலோசனை கூட்டத்தை இந்திய வானிலை மையம் நடத்தியது. இதில் புயல் காலத்தை எதிர்கொள்வதற்கான திட்டங்கள், தயார் நிலை குறித்து வானிலை நிபுணர்கள், பேரிடர் குழுவினர், விமானப்படை மற்றும் கடற்படையினர் உட்பட அனைத்து தரப்பினருடனும் டாக்டர் மொகபத்ரா ஆய்வு செய்தார். புயல் பற்றிய அனைத்து அம்சங்கள் குறித்து டாக்டர் மொகபத்ரா விரிவாக விளக்கினார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1662587
பாதுகாப்பு அமைச்சகம்
பெங்களூருவில் விமானக் கட்டுப்பாட்டு அமைப்பு ஒருங்கிணைப்பு வளாகத்தை பாதுகாப்பு அமைச்சர் திறந்து வைத்தார்
கர்நாடகாவின் பெங்களூருவில் பாதுகாப்பு ஆராய்ச்சி மற்றும் மேம்பாட்டு அமைப்பின்  ஆய்வகமான ஏரோநாட்டிக்கல் டெவலப்மென்ட் எஸ்டாப்லிஷ்மென்ட்டில்  ஏழு அடுக்கு விமானக் கட்டுப்பாட்டு அமைப்பு ஒருங்கிணைப்பு வசதியை பாதுகாப்பு அமைச்சர் திரு ராஜ்நாத் சிங், மார்ச் 17, 2022 அன்று திறந்து வைத்தார்.
சொந்தக் கலப்பு தொழில்நுட்பத்தின் மூலம் நவீன வசதிகளோடு வெறும் 45 நாட்களில் இந்த கட்டுப்பாட்டு வளாகம் கட்டப்பட்டது. லார்சன் & டூப்ரோ  உதவியுடன் இந்த தொழில்நுட்பத்தை டிஆர்டிஓ உருவாக்கியுள்ளது. சென்னை ஐஐடி மற்றும் ரூர்க்கி ஐஐடி ஆகிவற்றின் குழுக்கள் வடிவமைப்புச் சரிபார்ப்பு மற்றும் தொழில்நுட்ப ஆதரவை வழங்கியுள்ளன.
இந்திய நாட்டில் மட்டுமின்றி உலகம் முழுவதற்கும் இது ஒரு தனித்துவமான திட்டம் என்றும், புதிய இந்தியாவின் புதிய ஆற்றலின் உருவகம் இது என்றும் அமைச்சர் கூறினார். "பொதுத்துறை, தனியார் துறை மற்றும் கல்வி நிறுவனங்களின் கூட்டு மற்றும் எல்லாவற்றிற்கும் மேலாக பிரதமர் திரு நரேந்திர மோடியின் 'தற்சார்பு' கொள்கையின் விளைவு இது, என்று அவர் கூறினார்,
தேசியப் பாதுகாப்பை வலுப்படுத்துவதில் இந்த வசதி, பெரும் பங்காற்றும் என்று அமைச்சர் நம்பிக்கை தெரிவித்தார். போர் விமானங்களின் விமானிகளுக்கு சிமுலேட்டர் பயிற்சியையும் இந்த வளாகம் அளிக்கும். இது இந்த வளாகத்தின் மிக முக்கியமான கூறுகளில் ஒன்று என்று திரு ராஜ்நாத் சிங் விவரித்தார். டிஆர்டிஓ மற்றும் எல்&டி-ஐ அவர் பாராட்டினார்.
ஆயுதப் படைகள், விஞ்ஞானிகள், தொழில்முனைவோர், கல்வியாளர்கள், மாணவர்கள், விவசாயிகள் மற்றும் மக்கள் ஆகியோரின் சிறப்பான, மகிழ்ச்சியான மற்றும் வளமான எதிர்காலத்திற்கான தேடலில் அவர்களுக்கு ஆதரவளிக்க கூடுதல் முயற்சிகள் தேவை என்ற அரசின் உறுதியை திரு ராஜ்நாத் சிங் மீண்டும் வெளிப்படுத்தினார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1806947